Christian Friis Bach (RV), 2012-05-29:
Jeg er glad for det store fokus, der har været blandt stort set samtlige ordførere, på menneskerettighederne.
Det er rigtigt, at min forgænger kaldte sig frihedsminister, og at jeg har kaldt mig rettighedsminister, men jeg har dog hele tiden sagt, at jeg også gerne vil være frihedsminister, men ser det som et projekt, der handler om både at være fri for nød og fri for frygt.
Menneskerettighederne som den samlende platform i verden, der er blevet udviklet gennem flere hundrede år, og som nu står som et af de flotteste og stærkeste resultater og visioner, som menneskeheden nogen sinde har skabt, skal danne grundlag for vores indsats internationalt, menneskerettighederne som en stærk, som hr. Per Stig Møller også udtrykker det, fordelingsmekanisme, der både skal fordele indflydelse, og som kan fordele velstand mere rimeligt.
Det betyder også, at menneskerettighederne skal ses som en stærk mekanisme til at udfordre de strukturer, der holder folk i fattigdom, ikke – sagt til fru Mette Bock – som et korstog, men som et forsøg på at stå fast på de helt grundlæggende internationale værdier og rettigheder, som stort set alle verdens lande har skrevet under på.
Og det er også det fundament – sagt til hr. Hans Kristian Skibby – som vi står på i Zimbabwe og i Libyen.
Jeg er glad for den stærke opbakning til at skabe bæredygtig, inklusiv økonomisk vækst.
Det er helt afgørende for at bekæmpe fattigdommen, men det er også helt rigtigt – sagt til hr. Christian Juhl – at det skal være en vækst, som sikrer arbejdspladser, som sikrer, at alle kommer med.
Det er også rigtigt, som bl.a. fru Lone Loklindt og hr. Christian Juhl har udtrykt det, at miljø og klima skal stå centralt i indsatsen for at skabe bæredygtig vækst.
Men jeg tror, vi gør det bedst ved at bygge de byggesten op i form af vækst og arbejdspladser, som landene så hårdt efterspørger, og så på baggrund af de byggesten tage dialogen om, hvordan vi sikrer, at væksten bliver grønnere og bæredygtig, og hvordan vi dermed sikrer den indsats for miljø og klima, som regeringen bestemt vil prioritere, også som opfølgning på Riotopmødet her til sommer.
Jeg er rigtig glad for den brede opbakning til en indsats i verdens allerskrøbeligste lande, fordi det netop her kræver, at vi står sammen, kræver, at vi er enige om, at vi løber en risiko ved at engagere os, og er enige om, at vi løber en endnu større risiko, hvis vi ikke engagerer os.
Vi kan ikke se passivt til, mens lande bryder sammen og befolkninger lider.
Vi må engagere os, det er til gavn for befolkningen i de lande, og det er til gavn for os selv.
Jeg er glad for det stærke fokus, der har været på kvinders rettigheder, på faglige rettigheder – sagt til hr. Jeppe Kofod bl.a. – og på et aktivt civilsamfund, nævnt af flere ordførere.
Det er helt centralt i strategien, og det var også et af de emner, som fru Lisbeth Bech Poulsen tog op.
Jeg er helt enig i, at det er et område, der skal stå centralt i strategien, og det vil det gøre.
Jeg er også enig i det, som blev taget op af flere ordførere, nemlig at udviklingssamarbejdet kun kan give en lille flig af den finansiering, landene skal bruge, og at vi derfor skal bruge udviklingssamarbejdet som en katalysator, som en løftestang til at sikre bredere finansiering, både i form af effektive skattesystemer og i form af et stærkere handelssamarbejde i landene, som kan sikre dem et bæredygtigt og varigt grundlag for at opbygge retfærdige og ordentlige samfund.
Hvornår får vi råd til at øge vores udviklingsbistand og styrke vores udviklingssamarbejde?
Her kunne jeg godt tænke mig at citere EU's udenrigsrepræsentant, Ms. Ashton, som, da hun hørte om den danske regerings ambitioner om at øge udviklingssamarbejdet, med det samme sagde, at det var en vigtig investering, ikke kun i verdens fattige lande, men i høj grad en investering i vækst og arbejdspladser i Europa.
Det her er ikke kun til gavn for verdens fattige lande, det er i høj grad til gavn for os selv.
Væksten skal jo i høj grad findes i Afrika, i Asien, i Latinamerika.
Det er der, der er høj vækst, og hvis vi lukker os inde og lukker verden ude i en situation med økonomisk og finansiel krise, bliver det endnu sværere for os at genskabe vækst og sikre arbejdspladserne i Europa.
Men hvis vi engagerer os internationalt nu, kommer vi til at stå stærkere, og så vil vi kunne se, at en række af de lande, der før har været præget af fattigdom og lav vækst, men som nu er præget af fremgang og høj vækst, også kan være med til at trække Europa ud af krisen.
Så det er ikke kun et spørgsmål om, hvornår vi kan få råd.
Det er også i høj grad et spørgsmål om, at vi ikke har råd til at lade være.
Det er en investering også i Danmark, og også i Europa.
Så jeg vil gerne sige tak til hr. Jakob Ellemann-Jensen for forslaget til vedtagelse, og tak til alle partier for opbakningen til strategi og forslag til vedtagelse.
Det her er – og jeg håber, det bliver – en indsats, vi kan stå sammen om.
Jeg håber og tror og mener, at det er en indsats, vi kan være stolte af.
Det er en indsats, der gør en forskel.
Så tak igen for opbakningen, tak igen for deltagelsen.
Jeg ser også frem til et stærkt, åbent og inddragende samarbejde om implementeringen.